Călătoria vieții. Volum 1
Authors:   Universitatea de Vest din Timisoara, Runcan Patricia 
Published: June 2022

"DESCRIERE CĂLĂTORIA VIEȚII. Volumul 1 din seria AUTENTIC Cartea intitulată Călătoria vieții, este atent structurată în trei părți. Volumul face parte din seria AUTENTIC coordonată de doamna conf. univ. dr. abilitat, Patricia Runcan și vine în completarea volumelor anterioare, păstrând atât standardele de calitate academice, cât și latura emoțională și autenticitatea. Autorii – profesioniști, medici, cadre didactice din învățământul primar și universitar, experți contabili, preoți, pastori, persoane competente cu o vastă experiență de viață și profesională, precum și studenți și masteranzi sub coordonarea doamnei Patricia Runcan – au scris lucrări în care vedem originalitate și profesionalism. Fiecare lucrare poartă o amprentă personală unică, dar putem regăsi și acel fir roșu care aduce armonie și autenticitate în toate lucrările. Partea întâi a cărții cuprinde șase „interviuri cu profesioniști și oameni autentici” – un preot conferențiar universitar doctor care ne vorbește despre cum putem trăi într-un mod autentic bucuria; un medic profesor universitar doctor prin intermediul căruia descoperim faptul că munca, deși epuizantă, poate face viața mai fericită; un profesor universitar doctor care ne poartă prin călătoria vieții pe covorul lui Aladin; un pastor care ne ajută să înțelegem mai bine faptul că ce este mai frumos urmează cu Dumnezeu; un pastor senior doctor care, prin experiența sa de viață și profesională, ne ajută să descoperim viața autentică; și o doamnă bibliotecar care ne încurajează să îndrăznim să trăim cu semnificație. Fiecare interviu este o lecție de viață care ne îmbogățește, deoarece respondenții și-au deschis inimile și ne-au lăsat să pătrundem în universul lor descriindu-ne, cu sinceritate și mare emoție, o parte relevantă din viețile lor. Partea a doua a cărții conține unsprezece „minieseuri descriptive” care abordează diverse teme de interes pentru fiecare dintre noi, deoarece firul roșu care face legătura între aceste eseuri reprezintă o parte anume din călătoria vieții autorilor. Eseurile sunt scrise de: un medic care prezintă modul în care percepe călătoria vieții fără bagaje; un lector universitar doctor alături de care descoperim cum ne poate „salva” lectura sau ce rămâne din povestea vieții noastre; un expert contabil care, prin intermediul experiențelor personale, a ajuns la uimitoarea concluzie că totul în viață se întâmplă cu un scop; un mentor care relatează de ce este important ca înainte de a înfăptui ceva, să fim ceva; un profesor care, în călătoria vieții sale, a învățat faptul că dragostea rezidește dărâmăturile; o studentă care, printr-o descriere matură, reliefează faptul că în călătoria vieții inevitabil descoperim că viața este fie pisc și vale, fie urcuș și coborâș; o studentă care a înțeles de timpuriu cât este de importantă cunoașterea de sine; un mentor care ne lasă să pătrundem într-o zonă sensibilă a vieții sale și descrie cum percepe, personal, cerul de dincolo de lume; un student masterand vorbește, din trăirea personală, despre perla suferinței… reversibilitatea; o studentă descrie călătoria vieții ca fiind trăită autentic pentru Hristos; și, nu în ultimul rând, de o studentă care descrie iubirea ca un fir roșu între inimile a două persoane. Partea a treia prezintă șase eseuri, șase „abordări teoretice și practice – cercetări academice aplicate” ale tematicii privind călătoria vieții. Cele șase eseuri abordează: importanța autocunoașterii (Drumul către tine însuți: există viață după ieșirea din cocon – Gabriela Povian & Patricia Runcan); importanța vieții (Valoarea vieții umane din perspectivă bioetică – Stela Spînu); importanța recunoștinței (Recunoștința: valențele recunoștinței în călătoria vieții – Loredana Marcela Trancă); relevanța comunicării (Comunicarea: cheia unei vieți fericite și împlinite în căsnicie – Ioan Albescu); călătoria vieții (Călătoria – metaforă a vieții pe pământ – Lavinia-Estera-Cristina Mihai Krauzer); etapele vieții (Anotimpurile vieții – Patricia Runcan). Volumul este destinat unui grup larg de interes profesional: studenți, cadre didactice, profesioniști din domeniul social, consilieri și alte persoane cointeresate de tematica abordată având în vedere originalitatea, noutatea și autenticitatea informațiilor furnizate. Lectura cărții duce cititorul spre o călătorie imaginară alături de personaje reale și de povești reale de viață. Sfaturile prețioase de viață bazate atât pe experiența personală a autorilor, cât și pe cercetările academice au, în conținutul lor, și citate sau idei preluate de la alți autori de renume, ceea ce aduce o și mai mare bogăție de informații utile pentru cititor. "